# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Cymorth Gwladol (Amaethyddiaeth a Physgodfeydd) (Diwygio) (Ymadael â’r UE) 2019** |
| **DYDDIAD**  | **15 Chwefror 2019** |
| **GAN**  | **Rebecca Evans AC, Y Gweinidog Cyllid a’r Trefnydd** |

**Rheoliadau Cymorth Gwladol (Amaethyddiaeth a Physgodfeydd) (Diwygio) (Ymadael â’r UE) 2019**

**Y gyfraith sy'n cael ei diwygio**

Offerynnau Ewropeaidd sy'n Uniongyrchol Gymwys

* Rheoliad (EU) Rhif 1303/2013 Senedd Ewrop a'r Cyngor sy'n gosod darpariaethau cyffredin ar Gronfa Datblygu Rhanbarthol Ewrop, Cronfa Gymdeithasol Ewrop, y Gronfa Cydlyniant, a Chronfa Amaethyddol Ewrop ar gyfer Datblygu Gwledig, Cronfa’r Môr a Physgodfeydd Ewrop ac sy’n gosod darpariaethau cyffredinol ar Gronfa Datblygu Rhanbarthol Ewrop, y Gronfa Cydlyniant a Chronfa’r Môr a Physgodfeydd Ewrop ac yn diddymu Rheoliad y Cyngor (EC) Rhif 1083/2006.
* Rheoliad (EU) Rhif 1305/2013 Senedd Ewrop a'r Cyngor ar gymorth ar gyfer datblygu gwledig gan Gronfa Amaethyddol Ewrop ar gyfer Datblygu Gwledig (EAFRD) ac sy’n diddymu Rheoliad y Cyngor (EC) Rhif 1698/2005.
* Rheoliad (EU) Rhif 1307/2013 Senedd Ewrop a'r Cyngor sy'n sefydlu rheolau ar gyfer taliadau uniongyrchol i ffermwyr o dan gynlluniau cymorth, a hynny o fewn fframwaith y polisi amaethyddol cyffredin ac sy'n diddymu Rheoliad y Cyngor (EC) Rhif 637/2008 a Rheoliad y Cyngor (EC) Rhif 73/2009.
* Rheoliad y Comisiwn (EU) Rhif 1408/2013 ar gymhwyso Erthyglau 107 a 108 o'r Cytuniad ar Weithrediad yr Undeb Ewropeaidd i gymorth de minimis yn y sector amaethyddiaeth.
* Rheoliad y Comisiwn (EC) Rhif 702/2014 sy'n datgan categorïau penodol o gymorth yn y sector amaethyddiaeth a’r sector coedwigaeth ac mewn ardaloedd gwledig sy'n gydnaws â'r marchnadoedd mewnol wrth gymhwyso Erthyglau 107 a 108 o'r Cytuniad ar Weithrediad yr Undeb Ewropeaidd.
* Rheoliad y Comisiwn (EU) Rhif 717/2014 ar gymhwyso Erthyglau 107 a 108 o'r Cytuniad ar Weithrediad yr Undeb Ewropeaidd i gymorth de minimis yn y sector pysgodfeydd a dyframaethu.
* Rheoliad Gweithredu’r Comisiwn (EU) Rhif 808/2014 sy'n gosod rheolau ar gyfer cymhwyso Rheoliad (EU) Rhif 1307/2013 Senedd Ewrop a'r Cyngor ar gymorth ar gyfer datblygu gwledig gan Gronfa Amaethyddol Ewrop ar gyfer Datblygu Gwledig (EAFRD).
* Rheoliad y Comisiwn (EU) Rhif 1388/2014 sy'n datgan cymorth penodol ar gyfer ymgymeriadau sy'n weithredol wrth gynhyrchu, prosesu a marchnata cynhyrchion pysgodfeydd a dyframaethu sy'n gydnaws â'r farchnad fewnol wrth gymhwyso Erthyglau 107 a 108 o'r Cytuniad ar Weithrediad yr Undeb Ewropeaidd.

**Unrhyw effaith y gall yr OS ei gael ar gymhwysedd deddfwriaethol y Cynulliad a/neu ar gymhwysedd gweithredol Gweinidogion Cymru**

*Swyddogaethau sy'n arferadwy gan yr Awdurdod Cystadleuaeth a Marchnadoedd (CMA)*

Mae paragraff 10 o Atodlen 7B i Ddeddf Llywodraeth Cymru 2006 yn berthnasol fan hyn. Mae hwn yn darparu na all darpariaeth mewn Deddf gan y Cynulliad ddileu nac addasu, neu roi pŵer drwy is-ddeddfwriaeth i ddileu neu addasu, unrhyw swyddogaeth awdurdod cyhoeddus ac eithrio awdurdod datganoledig Cymreig, oni fydd y Gweinidog (y DU) priodol yn cydsynio i’r ddarpariaeth. Pe bai'r Cynulliad yn cyflwyno Bil yn y dyfodol i geisio dileu neu addasu'r swyddogaethau hyn, byddai'n rhaid cael cydsyniad gan Weinidog priodol y Goron.

**Diben y diwygiadau**

Mae Rheoliadau Cymorth Gwladol (Amaethyddiaeth a Physgodfeydd) (Ymadael â'r DU) 2019 yn gwneud diwygiadau i ddeddfwriaeth ym maes Cymorth gwladol. Yn bennaf, maent yn cywiro diffygion sy'n deillio o ymadael â’r UE ac i sicrhau bod y ddeddfwriaeth yn parhau i weithio ar ôl ymadael â’r UE. Maent hefyd yn trosglwyddo amryfal swyddogaeth reoleiddio i naill ai Gweinidogion Cymru fel "awdurdod cymwys" o ran Cymru, neu i'r Awdurdod Cystadleuaeth a Marchnadoedd.

Mae'r OS a'r Memoranda Esboniadol cysylltiedig sy'n nodi effaith pob un o'r diwygiadau i'w gweld yma: <https://beta.parliament.uk/work-packages/VNqpZhNQ>

**Pam na roddwyd cydsyniad**

Er mai safbwynt Llywodraeth Cymru yw bod Cymorth gwladol yn fater sydd wedi'i ddatganoli, ac nid yn fater a gedwir yn ôl o dan unrhyw un o benawdau'r Atodlen Materion a Gedwir yn Ôl i Ddeddf Llywodraeth Cymru 2006, nid yw Llywodraeth y DU o'r un farn. Felly, nid yw Llywodraeth y DU wedi gofyn am gydsyniad Gweinidogion Cymru o dan delerau'r Cytundeb Rhynglywodraethol. Mae Llywodraeth Cymru wedi gofyn i Lywodraeth y DU am eglurhad o'i safbwynt cyfreithiol ond ni chafwyd unrhyw ymateb.

Fodd bynnag, mae Llywodraeth Cymru yn fodlon bod effaith Rheoliadau Cymorth Gwladol (Ymadael â'r UE) 2019 a Rheoliadau Cymorth Gwladol (Amaethyddiaeth a Physgodfeydd) (Ymadael â’r UE) 2019 gyda'i gilydd yn cyflawni amcanion polisi cyffredinol Gweinidogion Cymru o ennyn hyder partneriaid yr UE, a chadw'r hyder hwnnw, drwy helpu i sicrhau, a hynny mewn modd deinamig, bod cysondeb â rheolau Cymorth gwladol yr UE a bod modd cysoni'n effeithiol ar draws y DU. Yn ei dro, bydd hyn yn hollbwysig ar gyfer ein perthynas â'r Undeb Ewropeaidd yn y dyfodol. Bydd Llywodraeth Cymru yn parhau i weithio i sicrhau bod Memorandwm Cyd-ddealltwriaeth a fydd yn sylfaen i'r rheoliadau yn darparu fel bod gan Weinidogion Cymru rôl ystyrlon yn y broses o weinyddu cyfundrefn Cymorth gwladol y DU gyfan.